Obama, thirrje për shtyrjen e sanksioneve ndaj Iranit
Presidenti i bëri thirrje ligjvënësve, t’i shtyjnë sanksionet e reja, të mundshme ndaj Iranit, ndërsa vazhdojnë përpjekjet ndërkombëtare
Presidenti i informoi ligjvënësit lidhur me bisedimet në Gjenevë mes Iranit dhe 6 fuqive botërore, që pritet të rifillojnë nesër dhe mbi vazhdimin e politikave aktuale të administratës, për t’i dhënë një shans diplomacisë në çështjen e Iranit.Presidenti amerikan Barak Obama u ka kërkuar ligjvënësve të shtyjnë vendosjen e sanksioneve të reja kundër Iranit, ndërkohë që negociatat ndërkombëtare që synojnë frenimin e programit bërthamor të Teheranit janë duke vazhduar. Presidenti Obama priti udhëheqësit e Senatit në Shtëpinë e Bardhë dje për bisedime që zyrtarët thonë se "u përqendruan vetëm në çështjen e Iranit." Presidenti, së bashku me Sekretarin e Shtetit John Kerry dhe Këshilltaren për Sigurinë Kombëtare Susan Rice, u bëri thirrje ligjvënësve që të mos pengojnë progresin e arritur në bisedimet me Iranin ndërkohë që diplomatët perëndimorë në Gjenevë përpiqen të bindin Teheranin të bie dakord për një marrëveshje që do të ndalonte përparimin e programit të tij bërthamor për herë të parë në gati një dekadë. Zëdhënësi i Shtëpisë së Bardhë Jay Carney tha se duke marrë parasysh fillimin e raundit të ri të negociatave në Gjenevë, do të ishte mirë që Senati të mos votojë për vendosjen e sanksioneve të reja kundër Iranit. Shtëpia e Bardhë thotë se marrëveshja e Gjenevës do të lehtësonte sanksionet ndaj Iranit. Në këmbim të kësaj, udhëheqësit e Iranit do të duhet të tregojnë se ata nuk po përpiqen të prodhojnë armë bërthamore. Sanksionet ndërkombëtare e kanë dëmtuar ekonominë e Iranit. Senatori republikan Bob Corker thotë se ai dhe disa senatorë të tjerë që morën pjesë në takimin në Shtëpinë e Bardhë, janë të shqetësuar se ky veprim mund të shihet si heqje dorë nga i vetmi ndikim që Uashingtoni ka ndaj Teheranit. Menjëherë pas takimit, një grup dypartiak i senatorëve i ka dërguar një letër presidentit, duke i bërë thirrje administratës të refuzojë marrëveshjen e propozuar. Senatori republikan nga Arizona, John McCain dhe senatori demokrat nga Nju Jorku, Chuck Schumer ishin në mesin e gjashtë nënshkruesve të kësaj letre. Shtetet e Bashkuara, Britania e Madhe, Kina, Franca, Rusia dhe Gjermania duan që Irani të ndal aktivitetin e tij të pasurimit të uraniumit për të parandaluar këtë vend nga zhvillimin e armëve bërthamore. Irani thotë se programi i tij bërthamor është për qëllime paqësore. Senatori Corker thotë se Senati nuk do të votojë për vendosjen e sanksioneve të reja ndaj Iranit para fundit të këtij muaji. Të ejten e ardhshme në Shtetete e Bashkuara është Dita e Falenderimeve. Bisedimet mbi programin bërthamor të Iranit rifillojnë sot në Gjenevë.